फतेहपुर। सरकारी कालोनी में रहने वाले एक कर्मचारी से संबंधों का लाभ उठाने के बाद उसकी नाबालिग पुत्री को बहलाकर भगा ले जाने और कई दिनों तक बंधक बनाकर दुराचार करने के आरोपी की जमानत याचिका जनपद न्यायाधीश ने खारिज कर दी है। फतेहपुर शहर के शांतिनगर मुहल्ला स्थित सरकारी कालोनी रहने वाले एक कर्मचारी के घर उसके पैतृक गांव नवीपुर राजपुर जनपद रामाबाईनगर के रवी यादव का आना जाना था। कर्मचारी के परिजनों से आते-जाते संबंध प्रगाढ़ हो गए। इसी का फायदा उठाकर उसने 17 फरवरी 2012 को उक्त कर्मचारी की नाबालिग पुत्री को बहला-फुसलाकर भगा ले गया। कई दिनों तक अलग-अलग स्थानों में किशोरी को बंधक बनाकर रखा और दुराचार करता रहा। पुलिस ने लड़की को बरामद किया था। किशोरी के पिता की तहरीर पुलिस ने रवी यादव सहित उसके परिजन एवं साथी सुनील यादव, दीपू यादव, विश्राम सिंह एवं संग्राम सिंह के विरुद्ध मुकदमा दर्ज किया था। शनिवार को मुख्य आरोपी रवी यादव ने जमानत याचिका दाखिल की। जिला एवं सत्र न्यायाधीश शुभेंद्र कुमार की अदालत ने जिला शासकीय अधिवक्ता चंद्रपाल मौर्य और सहायक शासकीय अधिवक्ता अनिल दुबे द्वारा पेश की गई दलीलों को सुनते हुए नाबालिग से दुष्कर्म के आरोपी की जमानत याचिका को खारिज कर दिया।